IMISLab/GreekWikipedia huggingface dataset:
Άγιος Αττάλα

Ο Άγιος Αττάλα (γεννημένος τον 6ο αιώνα στην Βουργουνδία και αποθανών το 627 στο Μπόμπιο) ήταν μαθητής του Αγίου Κολομβανού (San Colombano) και διάδοχός του ως ηγούμενος στην Μονή του Μπόμπιο. Είναι άγιος της Αγγλικανικής Εκκλησίας. Η μνήμη του τιμάται στις 10 Μαρτίου.

 Ο Άγιος Αττάλα έγινε για πρώτη φορά μοναχός σε Μονή των Λερίνων νήσων. Ωστόσο, δυσαρεστήθηκε από την χαλαρή πειθαρχεία της Μονής και ησύχασε σε άλλη μονή. Πήγε στην Μονή της Λουξεΐλ Άμπεϊ, που είχε ιδρυθεί από τον Άγιο Κολομβιανό. Όταν ο Κολομβιανός εκδιώχθηκε από τον Θεόδωρο Β΄, ο Αττάλα μπορούσε να γίνει ηγούμενος της μονής, άλλα εξορίστηκε με την θέλησή του μαζί του. Εγκαταστάθηκαν στις όχθες του ποταμού Τρέμπια, λίγο βορειοανατολικά της Γένοβας, όπου ίδρυσαν μαζί το περίφημο Αββαείο του Μπόμπιο. Μετά το θάνατο του Αγίου Κολομβανού το 615, ο Αττάλα των διαδέχθηκε ως ηγούμενος στην Μονή του Μπόμπιο. Ο ίδιος και οι μοναχοί του υπέστησαν κακουχίες από τον Αρειανιστή βασιλιά Άριοαλντ. Σαν ηγούμενος, ο Αττάλα επέμεινε στην αυστηρή πειθαρχία και, όταν ένας μεγάλος αριθμός των μοναχών του επαναστάτησαν, δηλώνοντας την πειθαρχία του ως πολύ αυστηρή, τους επέτρεψε να εγκαταλείψουν το μοναστήρι. Όταν, όμως, ορισμένοι από αυτούς τους μοναχούς έχασαν τη ζωή τους, οι άλλοι μοναχοί, θεωρώντας τους θανάτους των μοναχών τιμωρία από τον Θεό, γύρισαν στο μοναστήρι. Ο Αττάλα τάφηκε στη Μονή του Μπόμπιο και η μνήμη του τιμάται στις 10 Μαρτίου. Το αρχείο αυτό είναι Κοινό κτήμα: Herbermann, Charles, ed. (1913).
Ζαν Ντρεβίλ

Ο Ζαν Ντρεβίλ (γαλλικά: Jean Dreville), (20 Σεπτεμβρίου 1906-5 Μαρτίου 1997), ήταν Γάλλος σκηνοθέτης του κινηματογράφου. Μεταξύ του 1928 και 1969 σκηνοθέτησε 45 ταινίες και συνεργάστηκε με ηθοποιούς, όπως η Ζαν Μορό, ο Λουί ντε Φυνές, ο Μορίς Ρονέ και ο Μπουρβίλ, ο οποίος είχε κάνει και το κινηματογραφικό ντεμπούτο του το 1945 σε ταινία του Ντρεβίλ.

 Autour de L'Argent (1928) The Chess Player (1938) President Haudecoeur (1940) Annette and the Blonde Woman (1942) A Cage of Nightingales (1945) Return to Life (1949) The Girl with the Whip (1952) The Secret of the Mountain Lake (1952) Endless Horizons (1953) La Reine Margot (1954) A Dog, a Mouse, and a Sputnik (1958) The Last of the Mohicans (1968) Ο Ζαν Ντρεβίλ στην IMDb (Αγγλικά)
Βόλφγκανγκ του Γκρουμπενχάγκεν

Ο Βόλφγκανγκ (Wolfgang von Braunschweig-Grubenhagen, 6 Απριλίου 1531 - 14 Μαΐου 1595) από τον Οίκο των Γουέλφων ήταν πρίγκιπας του Γκρουμπενχάγκεν (1567-95), που ήταν μέρος του δουκάτου του Μπράουνσβαϊγκ.

 Γεννήθηκε στο Χέρτσμπεργκ και ήταν ο 2ος γιος του Φιλίππου Α΄ πρίγκιπα του Γκρουμπενχάγκεν και της Αικατερίνης, κόρης του Έρνεστ Β΄ κόμη του Μάνσφιλντ-Φόρντεροτ. Όταν το 1551 απεβίωσε ο πατέρας του τον διαδέχθηκε ο μεγαλύτερος αδελφός του Ερνέστος Γ΄, που απεβίωσε το 1567 χωρίς άρρενες απογόνους. Έτσι τον διαδέχθηκε ο Βόλφγκανγκ. Όπως και οι προκάτοχοί του στο μικροσκοπικό πριγκιπάτο, έτσι και ο Βόλφγκανγκ είχε οικονομικές δυσκολίες· αναγκαζόταν να πωλήσει ή να υποθηκεύσει μεγάλες περιοχές και να αυξάνει τους φόρους. Το 1581 έδωσε το δικαίωμα στους πολίτες του Χέρτσμπεργκ να ξυλεύονται από τη γύρω περιοχή για καύση ή ξυλεία και να μαζεύουν τα φύλλα για βελτίωση των χωραφιών τους. Προσπάθησε να βελτιώσει το μορφωτικό επίπεδο με το να ιδρύσει στην Αυλή του Σχολή. Το 1593 αποσυνέθεσε την κομητεία του Λάουτερμπεργκ-Σάρτσφελντ για να ικανοποιήσει τους κόμητες του Στόλενμπεργκ. Το ίδιο έτος επιβεβαίωσε τους κανονισμούς του ορυχείου στο Χαρτς. Το 1554 παρέσχε στους πολίτες του Χέρτσμπεργκ το δικαίωμα να παράγουν μπύρα και τους έδωσε άδεια εμπορίας οίνου. Δημιούργησε έναν ευχάριστο κήπο για τη γυναίκα του κάτω από το κάστρο Χέρτσμπεργκ. Απεβίωσε το 1595 στο κάστρο αυτό και ετάφη δίπλα στους συγγενείς του, στην κρύπτη του Αγίου Τζάιλς (Giles) στο Οστερόντε αμ Χαρτς. Μια και ήταν άτεκνος, τον διαδέχθηκε ο νεότερος αδελφός του Φίλιππος Β΄, τελευταίος απόγονος του κλάδου των Γουέλφων-Γκρουμπενχάγκεν. Νυμφεύτηκε την Δωροθέα των Άνχαλτ, κόρη του Φραγκίσκου Α΄ δούκα της Σαξονίας-Λάουνεμπουργκ. Paul Zimmerman: The House of Brunswick-Wolfenbüttel, Grubenhagen, 1911
Οίκος των Ζόγου

Ο Οίκος των Ζόγου (αλβανικά: Zogu‎), μέχρι το 1922 Ζογκόλι (αλβανικά: Zogolli‎) είναι αλβανική δυναστεία που ιδρύθηκε στις αρχές του 20ού αιώνα. Η οικογένεια αποτελούσε το βραχύβιο σύγχρονο Βασίλειο της Αλβανίας με τον μοναδικό μονάρχη της, τον Ζογ Α΄ της Αλβανίας (1928–1939).

 Η δυναστεία ιδρύθηκε από τον Ζόγου Πασά ο οποίος μετανάστευσε στο Μάτι της Αλβανίας στις αρχές του 20ού αιώνα. Το πιο γνωστό μέλος της δυναστείας είναι ο Ζογ Α΄, ο οποίος το 1928 ανακηρύχθηκε βασιλιάς των Αλβανών και βασίλευσε έως ότου απομακρύνθηκε από τον Βίκτορα Εμμανουήλ Γ΄ της Ιταλίας και την ιταλική εισβολή το 1939. Ο Βίκτωρ Εμμανουήλ κατέλαβε αργότερα τον αλβανικό θρόνο. Με τον θάνατο του εξόριστου βασιλιά Ζογ το 1961, διάδοχος του θρόνου και επικεφαλής του Οίκου των Ζόγου αναδείχθηκε ο μοναδικός γιος του Λέκα, Πρίγκιπας του Στέμματος της Αλβανίας (γεν. το 1939), ο οποίος ανακηρύχθηκε βασιλιάς των Αλβανών από την εξόριστη αλβανική Εθνοσυνέλευση. Ο βασιλιάς Λέκα παρέμεινε επικεφαλής του οίκου και διεκδικητής του θρόνου μέχρι τον θάνατό του το 2011, όταν τον διαδέχτηκε ο μοναδικός του γιος, ο Λέκα Β΄. Ο Λέκα δεν έχει γιους και είναι ο μόνος διάδοχος του βασιλιά Ζογ. Ο σημερινός κληρονόμος του Πρίγκιπα Λέκα είναι ο Σκεντέρ Ζόγου, πρώτος ξάδελφος του. Patrice Najbor, Histoire de l'Albanie et de sa maison royale (5 volumes), JePublie, Paris, 2008, ((ISBN 978-2-9532382-0-4)). Patrice Najbor, la dynastye des Zogu, Textes & Prétextes, Paris, 2002 Επίσημη ιστοσελίδα του Αλβανικού Βασιλικού Οίκου
Ιερά Μητρόπολις Μαντινείας και Κυνουρίας

Η Ιερά Μητρόπολις Μαντινείας και Κυνουρίας είναι Μητρόπολη της Εκκλησίας της Ελλάδος. Έδρα της Μητρόπολης είναι η Τρίπολη Αρκαδίας. Μητροπολίτης Μαντινείας και Κυνουρίας είναι από το 1995 ο Μητροπολίτης Αλέξανδρος.

 Αγίου Νικολάου Βαρσών Μαντινείας Αγίου Νικολάου Καρυάς Κυνουρίας Τιμίου Προδρόμου Καστρίου Κυνουρίας Υπεραγίας Θεοτόκου Γοργοεπηκόου Υπεραγίας Θεοτόκου Επάνω Χρέπας Αγίου Νικολάου Καλτεζών Μεταμορφώσεως Σωτήρος Λουκούς Κοιμήσεως Θεοτόκου Μαλεβής Αγίου Νικολάου Σίντζας Κοιμήσεως Θεοτόκου Ελώνης Κοιμήσεως Θεοτόκου Κανδήλας Κοιμήσεως Θεοτόκου Αρτοκωστάς Κοιμήσεως Θεοτόκου Παλαιοπαναγιάς Κυνουρίας Επίσημη ιστοσελίδα
Φιλελεύθερο Δημοκρατικό Κόμμα (Ιαπωνία)

Το Φιλελεύθερο Δημοκρατικό Κόμμα της Ιαπωνίας (Ιαπωνικά: 自由民主党, προφέρεται: Τζιγιού Μινσούτο, ή πιο σύντομα: 自民党 που προφέρεται Τζιμίντο) είναι ένα δεξιό συντηρητικό πολιτικό κόμμα. Ιδρύθηκε το 1955 με συγχώνευση δύο κομμάτων: το Ιαπωνικό Δημοκρατικό Κόμμα και του Φιλελεύθερο Κόμμα. Είναι το κυβερνών κόμμα και αρχηγός του κόμματος είναι ο Πρωθυπουργός Γιοσιχίρε Σούγκα.

 Το Φιλελεύθερο Δημοκρατικό Κόμμα ιδρύθηκε στις 15 Νοεμβρίου 1955 με συγχώνευση δύο κομμάτων: το Ιαπωνικό Δημοκρατικό Κόμμα και το Φιλελεύθερο Κόμμα. Μετά τις γενικές εκλογές του 1958 έγινε το κυβερνών κόμμα, και διατήρησε τη θέση του ως κυβέρνηση πλειοψηφίας μέχρι το 1993. Στις 22 Μαΐου 1992, ο Μοριχίρο Χοσοκάουα διασπάστηκε από το ΦΔΚ και σχημάτισε το Νέο Κόμμα Ιαπωνίας, το οποίο στις εκλογές του 1993 ηγήθηκε σε μία συμμαχία οκτώ κομμάτων που πλειοψήφησε, σχημάτισε κυβέρνηση συνεργασίας και ανάγκασε το ΦΔΚ να περάσει στην αντιπολίτευση. Έντεκα μήνες μετά η συμμαχία του Μοριχίρο διαλύθηκε, και το ΦΔΚ επανήλθε στην κυβέρνηση, σχηματίζοντας κυβέρνηση συνεργασίας με άλλα μικρότερα κόμματα. Το 1996-2009 το ΦΔΚ ήταν το μεγαλύτερο κόμμα της κυβερνώσας συμμαχίας. Το 2003 το Νέο Συντηρητικό Κόμμα, ένα δεξιό συντηρητικό κόμμα που ιδρύθηκε το 2000, συγχωνεύθηκε με το ΦΔΚ. Στις εκλογές του 2009 το ΦΔΚ έχασε από το Δημοκρατικό Κόμμα του Γιούκιο Χατογιάμα και πέρασε στην αντιπολίτευση. Μετά τις εκλογές του 2012 το ΦΔΚ επανήλθε στην κυβέρνηση και σχημάτισε κυβέρνηση συνεργασίας με το κεντροδεξιό συντηρητικό Κόμμα Κομέιτο. Την περίοδο 2012–2020 ο Σίνζο Άμπε ήταν Πρωθυπουργός και αρχηγός του ΦΔΚ. Στις 16 Σεπτεμβρίου 2020 ο Γιοσιχίντε Σούγκα διαδέχθηκε τον Άμπε στην ηγεσία του κόμματος και ως Πρωθυπουργός. Πολυμέσα σχετικά με το θέμα Liberal Democratic Party of Japan στο Wikimedia Commons
Ανάληψη Θεσσαλονίκης

Η Ανάληψη είναι χωριό και έδρα ομώνυμης τοπικής κοινότητας που υπάγεται στο δήμο Λαγκαδά του Νομού Θεσσαλονίκης. Δεν θα πρέπει να συγχέεται με την ομώνυμη συνοικία που βρίσκεται στον ανατολικό τομέα του Δήμου Θεσσαλονίκης. Έχει πραγματικό πληθυσμό 633 κατοίκους (2011). Απέχει 10 χλμ. από τον Λαγκαδά και 32 χλμ. από τη Θεσσαλονίκη. Συνορεύει με τα χωριά Δρακόντειο και Ευαγγελισμό, και βρίσκεται σε μικρή απόσταση από τη λίμνη Κορώνεια. Η τοπική κοινότητα Αναλήψεως είναι χαρακτηρισμένη ως αγροτικός πεδινός οικισμός, με έκταση 29,990 χμ² (2011).

 Πριν το 1912 το χωρίο ήταν αμιγώς τουρκικό, ήταν χτισμένο στους λόφους και χωριζόταν σε μαχαλάδες. Μετά την μικρασιατική καταστροφή με την ανταλλαγή των πληθυσμών κατοικήθηκε από πρόσφυγες κυρίως από τα χωριά Τσανακτσί και Σιμητλί της επαρχίας Ηράκλειας Ραιδεστού στη Θράκη, στη συνεχεία κατοικήθηκε και από Σαρακατσάνους που εγκατέλειψαν το νομαδικό τρόπο ζωής. Το όνομα προέρχεται από ένα εκκλησάκι στην ανατολική πλευρά του χωριού που είναι αφιερωμένο στην ήμερα της αναλήψεως, μέχρι τις 8/5/1958 το χωρίο ονομαζόταν "Κορφαλού". Η κεντρική πλατεία του χωριού. Ο Ιερός Ναός του Αγίου Δημητρίου και Ιωάννη Θεολόγου, ο οποίος βρίσκεται λίγα μέτρα μακριά από την πλατεία. Το παρεκκλήσι της Αναλήψεως του Κυρίου στην βόρεια πλευρά του χωριού. Το ποτάμι στην ανατολική εξωτερική μεριά του χωριού. Η λίμνη Κορώνεια στην νότια πλευρά του χωριού. Οι κάτοικοι του χωριού ασχολούνται κυρίως με την γεωργία και την κτηνοτροφία. Η τοπική ποδοσφαιρική ομάδα ονομάζεται Αστέρας Ανάληψης και αγωνίζεται στη Α' Κατηγορία της Ε.Π.Σ. Μακεδονίας τα χρώματα της είναι το κόκκινο και το λευκό. Μετονομασίες των οικισμών της Ελλάδας Κατάλογος των προσφυγικών συνοικισμών της Μακεδονίας Εγκυκλοπαίδεια Πάπυρος Λαρούς Μπριτάνικα, 1981, 2006 (ΠΛΜ) Εγκυκλοπαίδεια Πάπυρος Λαρούς, 1963 (ΠΛ)
Αντάνας Σμετόνα

Ο Αντάνας Σμετόνα (10 Αυγούστου 1874 στο Ουζουλένις - 9 Ιανουαρίου 1944 στο Κλίβελαντ) ήταν Λιθουανός πολιτικός και ένας από τους σημαντικότερους πολιτικούς της μεσοπολεμικής Λιθουανίας. Εξελέγη πρώτος πρόεδρος της Λιθουανίας και υπηρέτησε από τις 4 Απριλίου 1919 μέχρι τις 19 Ιουνίου 1920. Έγινε και πάλι πρόεδρος της χώρας από τις 19 Δεκεμβρίου 1926 μέχρι τις 15 Ιουνίου 1940, πριν την προσάρτηση της χώρας από τη Σοβιετική Ένωση. Ήταν ένας από τους σημαντικότερους εθνικιστές στη Λιθουανία. Το 1926 επανήλθε στην εξουσία με πραξικόπημα.

 Ο Σμετόνα γεννήθηκε στις 10 Αυγούστου (Π.Η. 28 Ιουλίου) 1874 στο χωριό Ουζουλένις του κυβερνείου Κόβνο της Ρωσικής Αυτοκρατορίας γόνος μιας οικογένειας αγροτών που ήταν πρώην υπηρέτες στο αρχοντικό Ταουγιέναϊ, το οποίο ανήκε στην οικογένεια Ράντζιβιλ. Ο ερευνητής Καζιμιέρας Γκασπαραβίτσιους θεωρεί τον Σμετόνα απόγονο ενός Λαυρέντιου, ο οποίος γεννήθηκε γύρω στο 1695 και ζούσε κοντά στη Ραγκούβα. Ο Σμετόνα ήταν το όγδοο από τα εννέα παιδιά των γονιών του. Οι γονείς του ήταν εργατικοί άνθρωποι που κατάφεραν να διπλασιάσουν τα 5 εκτάρια που κληροδότησαν. Ο πατέρας του ήταν αγράμματος.
Μπούφος

Μπούφα είναι η κοινή ονομασία του γένους Bubo και με την ευρύτερη έννοια του γένους Asio, Γλαυκόμορφων πτηνών της οικογένειας Stringidae. Ο Ευρασιατικός μπούφος (είδος B. bubo, αγγλ. eagle owl, γαλλ. grand duc) χαρακτηρίζεται από μεγάλο μέγεθος (μήκος 66-71 εκατοστόμετρα), από 2 θυσάνους φτερών στα αυτιά και από μεγάλα πορτοκαλί μάτια. Το φτέρωμά του είναι ξανθοκάστανο ως κιτρινόμαυρο, με καφέ κηλίδες, πιο ανοιχτόχρωμο στο κάτω μέρος. Ζει μοναχικός και φωλιάζει σε σχισμές βράχων, κουφάλες δέντρων, θάμνους και εγκαταλελειμμένες φωλιές αρπαχτικών. Το λυκόφως κουρνιάζει όρθιος σε ένα κλαδί και ανιχνεύει το έδαφος για τη λεία του, που αποτελείται κυρίως από Τρωκτικά, λαγούς, κουνέλια και πουλιά. Απαντάται στην Ευρώπη, Ασία και Βόρεια Αφρική αλλά μόνο περιπλανώμενος στη ΒΔ. Ευρώπη. Έχει σχεδόν εξαφανιστεί στη Γαλλία. Συγγενικός είναι ο αμερικάνικος Μπούφος της Βιρτζίνια (B. virginianus), διαδεδομένο από την Αρκτική ως τον Πορθμό του Μαγγελάνου. Είναι ισχυρό αρπακτικό, με καφέ κηλίδες (μήκος πάνω από 60 εκατοστόμετρα) και με άνοιγμα φτερών που φτάνει συχνά τα δύο μέτρα στο θηλυκό. Παρότι η συνήθης λεία του είναι τρωκτικά και μικρά πουλιά, μπορεί να μεταφέρει και μεγάλα θηράματα (όπως χήνες). Προσαρμοσμένο στην έρημο και στο δάσος, μεταναστεύει κατά την εποχή της έλλειψης τροφής.

 Παρακάτω τα είδη μπούφων: Μπούφος του χιονιού, Bubo scandiacus Μπούφος της Βιρτζίνια, Bubo virginianus Μπούφος του Μαγγελάνου, Bubo magellanicus Ευρασιατικός μπούφος, Bubo bubo Ινδικός μπούφος, Bubo bengalensis Μπούφος φαραώ, Bubo ascalaphus Μπούφος του Ακρωτηρίου, Bubo capensis Αφρικανικός μπούφος, Bubo africanus Σταχτόμπουφος, Bubo cinerascens Μπούφος του Φράσερ, Bubo poensis Μπούφος των Ουσαμπάρα, Bubo vosseleri Παρδαλόγαστρος μπούφος, Bubo nipalensis Μπούφος της Σουμάτρας, Bubo sumatranus Μπούφος του Σέλλεϊ, Bubo shelleyi Μπούφος του Βερρώ, Bubo lacteus Μπούφος της Ινδοκίνας, Bubo coromandus Λευκόστικτος μπούφος, Bubo leucostictus Μπούφος των Φιλλιπινών, Bubo philippensisΜπούφοι θεωρούνται και τα παρακάτω είδη (γνωστά ως ψαρόμπουφοι): Ψαρόμπουφος του Μπλάκιστον, Bubo blakistoni ή Ketupa blakistoni Καφέ ψαρόμπουφος, Bubo zeylonensis ή Ketupa zeylonensis Κοκκινωπός ψαρόμπουφος, Bubo flavipes ή Ketupa ketupu Ψαρόμπουφος του Πελ, Bubo peli ή Scotopelia peli Ερυθρός ψαρόμπουφος, Bubo ussheri ή Scotopelia ussheri Ψαρόμπουφος Μπουβιέ Bubo bouvieri ή Scotopelia bouvieri Οι μπούφοι θεωρούνται σχετικά επιθετικά πουλιά που υπερασπίζονται σθεναρά τη φωλιά τους με νύχια και με ράμφος. Όταν απειλούνται,ανοίγουν τα φτερά τους, έτσι ώστε να δείχνουν μεγαλύτεροι. Επιπλέον ο Ευρασιατικός μπούφος, μετά την εφαρμογή της παραπάνω τακτικής, αν δεν φύγει ο εχθρός, βρυχάται βροντερά και επιτίθεται. Τον Μάρτιο του 2015 στην πόλη Πουρμερέντ της Ολλανδίας ένας Ευρασιατικός μπούφος έκανε επίθεση σε τουλάχιστον 50 άτομα τραυματίζοντάς τα στο κεφάλι.
Φρούριο της Δυναστείας Χο

Το Φρούριο της Δυναστείας Χο (βιετναμέζικα: Thành nhà Hồ ενώ ονομάζεται και Κάστρο Tây Đô και Κάστρο Tây Giai) βρίσκεται στην επαρχία Thanh Hóa, στο βόρειο Βιετνάμ.

 Κατασκευάστηκε το 1397. Για την κατασκευή του χρησιμοποιήθηκαν μεγάλοι ογκόλιθοι, οι περισσότεροι από τους οποίους έχουν μήκος 2 μ., πλάτος 1 μ. και ύψος 70 εκ. Το φρούριο έχει ορθογώνιο σχήμα: η βόρεια και η νότια πλευρά του έχουν μήκος 870,5 μ. ενώ η ανατολική και δυτική πλευρά του έχουν μήκος 883,5 μ. Σε κάθε μια από τις πλευρές υπάρχει και μια πύλη. Η πύλη στην νότια πλευρά έχει 9,5 μ. ύψος και 15,17 μ. πλάτος. Εκτός από τις πύλες, το μεγαλύτερο τμήμα του φρουρίου είναι κατεστραμμένο. Το 2011 το Φρούριο της Δυναστείας Χο συμπεριλήφθηκε στον κατάλογο των Μνημείων Παγκόσμιας Κληρονομιάς της UNESCO. http://whc.unesco.org/en/list/1358
Μουσουλίτα

Η Μουσουλίτα είναι κοινότητα της επαρχίας Αμμοχώστου στην Κύπρο. Μετά την τουρκική εισβολή του 1974, το χωριό δεν ελέγχεται από την Κυπριακή Δημοκρατία. Το έδαφος της κοινότητας ανήκει εκ του νόμου (de jure) στην Κυπριακή Δημοκρατία, ενώ εκ των πραγμάτων (de facto) ανήκει στο μη αναγνωρισμένο κράτος της Τουρκικής Δημοκρατίας Βορείου Κύπρου.

 Ο πίνακας που ακολουθεί παρουσιάζει τον πληθυσμό του χωριού σύμφωνα με τις απογραφές πληθυσμού που πραγματοποιήθηκαν στην Κύπρο έως το 1973. Μετά την τουρκική εισβολή του 1974 δεν πραγματοποιήθηκε απογραφή στο χωριό από την Κυπριακή Δημοκρατία, αφού το έδαφος του δεν ελέγχεται από αυτήν. «Mousoulita». www.prio-cyprus-displacement.net. Αρχειοθετήθηκε από το πρωτότυπο στις 29 Σεπτεμβρίου 2018. Ανακτήθηκε στις 29 Σεπτεμβρίου 2018.
Τσουγκράνα

Η τσουγκράνα είναι ένα εργαλείο για την απομάκρυνση των πετρών από το χώμα. Χρησιμοποιείται στην δόμηση, στην κηπουρική και στον αγροτικό τομέα. Είναι ένα συνήθως χειροκίνητο εργαλείο.

 Οι τσουγκράνες γίνονται συνήθως από σίδηρο ή χάλυβα. Τα δόντια είναι διπλωμένα στην πλάτη και αυτό τους παρέχει επιπλέον ακαμψία. Οι λαβές κατασκευάζονται συνήθως από ξύλο, χάλυβα ή ακόμη και ελαφρά συνθετικά υλικά και είναι καρφωμένες στα δόντια. Η τσουγκράνα χειρός μπορεί να προσαρμοστεί για πολλές διαφορετικές εργασίες και περιβάλλοντα, για παράδειγμα: Μία τσουγκράνα για χώμα και βράχους έχει στη λαβή καμπυλωτά δόντια και δύο λυγισμένες καμπύλες. Μία τσουγκράνα για φύλλα και γρασίδι έχει περισσότερα καμπυλωτά δόντια και στη μέση ένα μακρόστενο κομμάτι από μέταλλο. Ανάμεσα στη λαβή και στα δόντια μπορεί να μπει από γύρω κι ένα άλλο μικρό κομμάτι από μέταλλο. Είναι σχεδιασμένη τόσο για να μαζεύει τα πεσμένα φύλλα. Οι τσουγκράνες - παιχνίδια είναι πλαστικές για να παίζουν τα παιδιά σε αμμώδεις παραλίες. Η τσουγκράνα αποτελείται από δύο μέρη, το στέλεχος και την χειρολαβή. Το στέλεχος βοηθάει στην απομάκρυνση των πετρών από το χώμα. Η χειρολαβή βοηθάει στο να μπορούμε εύκολα να συγκρατήσουμε την τσουγκράνα και προσαρμόζεται, ανάλογα με το είδος της τσουγκράνας. Υπάρχουν πολλά είδη τσουγκράνων. Μερικά από αυτά είναι: Τσουγκράνα χειρός Τσουγκράνα για χώμα και βράχους Τσουγκράνα για φύλλα και γρασίδι Οι άνθρωποι στην Πρωτόγονη εποχή συνήθιζαν να δημιουργούν από τη φύση τους εργαλεία κατάλληλα για τις ανάγκες της εποχής. Η τσουγκράνα από τότε άρχισε να χρησιμοποιείται πολύ πιο συχνά και όχι μόνο για την ανακάλυψη πραγμάτων κάτω από το έδαφος. Αργότερα χρησιμοποιήθηκε και για το μάζεμα των πεσμένων φύλλων. Οι άνθρωποι αυτή την εποχή συνήθιζαν να της δίνουν διαφορετικά μεγέθη και σχέδια για να ικανοποιήσουν την κάθε τους ανάγκη. Με την εξέλιξη των χρονών οι τσουγκράνες τελειοποιούνταν και εξελίσσονταν. Οι άνθρωποι προσπαθούσαν να τις δημιουργήσουν όσο το δυνατότερο πιο πρακτικά και πιο κατάλληλα για τις ανάγκες τους. Με την πάροδο των χρονών αυτή η χρήση των τσουγκράνων συνεχιζόταν. Η τσουγκράνα είναι ένα εργαλείο το οποίο μας βοηθά να σκάβουμε. Αποτελείται από την χειρολαβή και το στέλεχος. Η χειρολαβή μας βοηθά στο να πιάνουμε την τσουγκράνα, έτσι ώστε να μένει σταθερό. Κινούμε τη χειρολαβή με τη βοήθεια της βαρύτητας εφόσον τη γέρνουμε προς τα κάτω. Η χειρολαβή μάς βοηθά ιδιαίτερα στην εύκολη χρήση και στήριξη της τσουγκράνας αφού η χειρολαβή είναι αρκετά μακριά ώστε να μην χρειάζεται να σκύβουμε.
Καλή Βρύση Καστοριάς

Για συνώνυμο οικισμό στην Ελλάδα δείτε το λήμμα: Καλή Βρύση Δράμας Η Καλή Βρύση είναι ορεινό χωριό της περιφερειακής ενότητας Καστοριάς σε υψόμετρο 1.163 μέτρα και ανήκει στο γεωγραφικό διαμέρισμα της Μακεδονίας. Σύμφωνα με την απογραφή του 2011 δεν έχει μόνιμο πληθυσμό.

 Το χωριό φαίνεται να πρωτοκατοικείται περί τον 17ο αιώνα. Αποτελούνταν από καλύβια, στα οποία κατοικούσαν διάφορες οικογένειες οι οποίες είχαν καταφύγει από την οργή του κατακτητή (των Οθωμανών). Αυτοί οι άνθρωποι το είχαν διαλέξει ως καταφύγιο, λόγο της θέσεως που βρισκόταν, στους πρόποδες της Αλεβίτσας. Το 1710 φαίνεται να έχει κτισθεί η πρώτη εκκλησία του χωριού ο Άγιος Αθανάσιος όπως το μαρτυρεί και κάποια πέτρινη πλάκα που βρέθηκε επάνω της κτισμένη με χαραγμένη την χρονολογία κατασκευής της. Κατά το 1850 εμφανίζονται και άλλοι κάτοικοι από την Ήπειρο και την Θεσσαλία. Το 1865 κτίζεται η δεύτερη εκκλησία του χωριού ο Άγιος Δημήτριος ο οποίος σώζεται μέχρι και σήμερα σε καλή κατάσταση. Το έτος 1928 κτίζεται το πρώτο σχολείο δημοτικής εκπαίδευσης. Τα σπίτια ήταν περίπου 80-90, οι κάτοικοι δεν ξεπερνούσαν τους 500 (70 οικογένειες), οι οποίοι ασχολούνταν κυρίως με την υλοτομία, γεωργία, κτίστες και κτηνοτροφία. Το χωριό είχε 1500 στρέμματα καλλιεργήσιμης γης. Είχε 4 παντοπωλεία και 1 καφενείο. Κατά τη διάρκεια του Εμφυλίου, κάποιοι κάτοικοι του χωριού συμμετείχαν στις συγκρούσεις ως αντάρτες του ΔΣΕ και σύμφωνα με μαρτυρίες κατοίκων, παρά την θέληση τους. Ήταν ξεχωριστή κοινότητα έως το έτος 1952. Τις προμήθειες τους τις φέρνανε από την Καστοριά και το Νεστόριο.Βρίσκεται δίπλα στα σύνορα της Ελλάδας με την Αλβανία σε απόσταση 20 χλμ. ΒΔ. από το Νεστόριο και 36 Δ.- ΝΔ. από την Καστοριά. Αναφέρεται ως Καλέβιστα το 1918, μετά την απελευθέρωση, στο ΦΕΚ 259Α - 29/12/1918 να ορίζεται έδρα της ομώνυμης κοινότητας που τότε ανήκε στο νομό Φλωρίνης. Το 1928 με το ΦΕΚ 156Α - 08/08/1928 μετονομάζεται σε Καλή Βρύση. Το 1941 με το ΦΕΚ 257Α - 31/07/1941 αποσπάται στο νομό Καστοριάς.Σύμφωνα με το σχέδιο Καλλικράτης, μαζί με τη Διποταμία και το Μεσόβραχο αποτελούν την τοπική κοινότητα Διποταμίας που ανήκει στη δημοτική ενότητα Νεστορίου του δήμου Νεστορίου και σύμφωνα με την απογραφή 2011 δεν κατοικείται.
Ανδρέας Μιχαλακόπουλος

Ο Ανδρέας Μιχαλακόπουλος (17 Μαΐου 1875 - 7 Μαρτίου 1938) ήταν Έλληνας πολιτικός που διετέλεσε πρωθυπουργός της Ελλάδας την περίοδο 7 Οκτωβρίου 1924 - 26 Ιουνίου 1925 και υπήρξε στενός συνεργάτης του Ελευθερίου Βενιζέλου.

 Ο Ανδρέας Μιχαλακόπουλος γεννήθηκε στις 17 Μαΐου 1875 (1875-05-17) στην Πάτρα όπου τελείωσε το Α' Γυμνάσιο Πατρών. Αδελφός του ήταν ο Αναστάσιος Μιχαλακόπουλος. Εισήλθε στη Στρατιωτική Σχολή Ευελπίδων πρώτος με βαθμό άριστα μεταξύ 100 υποψηφίων στις 29 Οκτωβρίου 1892 και διακρινόταν για τον χαρακτήρα του, την ευφυΐα και τις γνώσεις του. Ταυτόχρονα ήταν γραμμένος και στη Νομική Σχολή. Παραιτήθηκε στις 12 Φεβρουαρίου 1894 ως αρχηγός της δεύτερης τάξης της σχολής λόγω του αιφνίδιου θανάτου του πατέρα του Σπήλιου Μιχαλακόπουλου και παρά την επίπονη προσπάθεια του βασιλέα Γεωργίου Α΄ να του πληρώσει τα δίδακτρα από το βασιλικό ταμείο. Τελικά ως μοναδικός προστάτης της οικογένειάς του συνέχισε τις σπουδές του στο πανεπιστήμιο. Αργότερα σπούδασε Νομική στη Γαλλία, τη Γερμανία και την Αθήνα. Εντάχθηκε στο Κόμμα Φιλελευθέρων και εξελέγη βουλευτής Αχαΐας πρώτη φορά το 1911. Διετέλεσε πολλές φορές υπουργός και ήταν από τους πρωτοστάτες στο κίνημα του 1916. Το 1924 ηγήθηκε της πτέρυγας των Συντηρητικών Φιλελευθέρων. Η παρουσία του στα πολιτικά δρώμενα της χώρας ήταν βραχύβια δεδομένης της εκδημίας του ιδρυτή του στα 1938. Στις 7 Οκτωβρίου 1924 σχημάτισε κυβέρνηση μαζί με το κόμμα του Γεώργιου Κονδύλη η οποία ανετράπη στις 26 Ιουνίου 1925 από τη δικτατορία Παγκάλου. Επανήλθε το 1926 ως υπουργός εξωτερικών με την Κυβέρνηση Αλέξανδρου Ζαΐμη και το 1928 ως αντιπρόεδρος της κυβέρνησης. Έγινε ξανά υπουργός εξωτερικών στην κυβέρνηση Βενιζέλου τον Ιούνιο του 1929, εκπροσώπησε την Ελλάδα στην Κοινωνία των Εθνών και έλαβε μέρος σε πολλές διασκέψεις. Συμμετείχε μαζί με τον Βενιζέλο στις διαπραγματεύσεις για τη Συνθήκη της Λωζάνης και συνυπέγραψε το Σύμφωνο Ειρήνης και Φιλίας Ελλάδος Τουρκίας στην Άγκυρα το 1930. Εξορίστηκε από τη δικτατορία του Ιωάννη Μεταξά στην Πάρο όπου αρρώστησε και πέθανε στην Αθήνα στο Νοσοκομείο Ευαγγελισμός στις 7 Μαρτίου 1938. Υπήρξε εξαιρετικός κοινοβουλευτικός ρήτορας και πολιτικός με σπάνια χαρίσματα. Ήταν φανατικός βιβλιόφιλος έχοντας βιβλιοθήκη 30.000 τόμων. Η οικία του σώζεται ακόμα και σήμερα στην Πάτρα στην Πλατεία Όλγας στη γωνία Αράτου και Ρήγα Φεραίου. Επίσημος ιστοχώρος για τον Ανδρέα Μιχαλακόπουλο Βιογραφία του Ανδρέα Μιχαλακόπουλου (το βιβλίο διατίθεται ελεύθερα σε μορφή PDF) Αρχειοθετήθηκε 2010-04-14 στο Wayback Machine. Γενική Γραμματεία της Κυβέρνησης Αντώνης Κλάψης, Ο Ανδρέας Μιχαλακόπουλος και η ελληνική εξωτερική πολιτική, 1926-1928 (Αθήνα: Εκδόσεις Ι. Σιδέρης, 2009). Αντώνης Κλάψης, Το ελληνοτουρκικό Οικονομικό Σύμφωνο της 10ης Ιουνίου 1930. Ο Ελευθέριος Βενιζέλος και η διευθέτηση των εκκρεμοτήτων της Σύμβασης της Λωζάννης για την ανταλλαγή των πληθυσμών (Αθήνα: Εκδόσεις Ι. Σιδέρης, 2010).
Η τελευταία αλλαγή της αγάπης

Η τελευταία αλλαγή της αγάπης ή Ο Τρελός στη μόδα (αγγλικά: Love's Last Shift ή The Fool in Fashion) είναι αγγλική κωμωδία της Παλινόρθωσης του Κόλεϊ Σίμπερ που παίχτηκε το 1696. Το έργο θεωρείται ως προάγγελος της αλλαγής των προτιμήσεων του κοινού που, προς το τέλος του 17ου αιώνα, απομακρύνθηκε από τις προκλητικές κωμωδίες της Παλινόρθωσης και στράφηκε προς τη συντηρητική συναισθηματική κωμωδία, ένα θεατρικό είδος που κυριάρχησε στην αγγλική σκηνή για σχεδόν έναν αιώνα. Το έργο, η πρώτη συναισθηματική κωμωδία, γνώρισε μεγάλη εισπρακτική επιτυχία, καθιέρωσε τη φήμη του Σίμπερ τόσο ως ηθοποιού όσο και ως θεατρικού συγγραφέα και ήταν για ένα διάστημα το θέμα της ημέρας, τόσο με θετική όσο και με αρνητική έννοια. Μερικοί σύγχρονοι το θεώρησαν ως συγκινητικό και διασκεδαστικό, άλλοι ως έναν κραυγαλέο εμπορικό συνδυασμό: συναισθηματικό δακρύβρεχτο έργο διανθισμένο ασυνήθιστα με τολμηρές σεξουαλικές σκηνές, συναισθηματικές συμφιλιώσεις και κωμικές σκηνές.

 Η κυρίως υπόθεση αναφέρεται στην ιστορία μιας τελευταίας «βάρδιας» ή τεχνάσματος στο οποίο οδηγείται μια ενάρετη σύζυγος, η Αμάντα, προκειμένου να διορθώσει και να κάνει τον άσωτο σύζυγό της Λάβλες να επιστρέψει κοντά της. Ο Λάβλες, μετά από λίγο καιρό γάμου βαρέθηκε τη σύζυγό του και λείπει για δέκα χρόνια, περνώντας τον χρόνο του ανάμεσα σε οίκους ανοχής και διασκεδάσεις ταξιδεύοντας στην Ευρώπη, και δεν αναγνωρίζει πλέον τη γυναίκα του όταν επιστρέφει στο Λονδίνο. Η Αμάντα με τη βοήθεια του παλιού φίλου του Λάβλες, Γιανγκ Γουόρθι, μεταμφιέζεται σε πόρνη υψηλού επιπέδου, προσκαλεί τον άνδρα της στο πολυτελές σπίτι της και τον κάνει να περάσει τη νύχτα των ονείρων του, φανερώνοντας την πραγματική της ταυτότητα το πρωί. Ο Λάβλες εντυπωσιάζεται τόσο πολύ από την πίστη της και τα τολμηρά της κόλπα στο κρεβάτι που αμέσως μετανιώνει, εγκαταλείπει την παλιά ζωή του, επιστρέφει κοντά της και ο γάμος τους αποκαθίσταται.Σε δευτερεύουσα πλοκή του έργου, ο σερ Ουίλιαμ Γουάιζγουντ σχεδιάζει να παντρέψει την κόρη του Ναρκίσα με τον Πρεσβύτερο Γουόρθι, αγνοώντας ότι αυτή είναι ερωτευμένη με τον μικρότερο αδερφό του, τον Γιανγκ Γουόρθι. Το ζευγάρι εξαπατά τον σερ Ουίλιαμ να υπογράψει παραπλανητικό γαμήλιο συμφωνητικό γάμου στο οποίο τα ονόματα των αδελφών έχουν αλλάξει. Ωστόσο, πρέπει να αποκρούσουν την ανεπιθύμητη προσοχή του σερ Νόβελτι Φάσιον, ενός εξωφρενικού λιμοκοντόρου που πολιορκεί τη Ναρκίσα, ένας ρόλος που καθιέρωσε τον Σίμπερ σαν κωμικό ηθοποιό. Το έργο ήταν μια μεγάλη εισπρακτική επιτυχία στην εποχή του, αλλά δεν άντεξε στη δοκιμασία του χρόνου. Οι ιστορικοί του θεάτρου σήμερα το αναφέρουν λόγω της συνέχειας που έγραψε ο Τζον Βάνμπρου Η υποτροπή ή Η αρετή σε κίνδυνο, στο οποίο τον ρόλο του σερ Νόβελτι Φάσιον ως λόρδος Φόπινγκτον έπαιξε πάλι ο Σίμπερ, κωμωδία στην οποία ο κάπως απίστευτα μετανοημένος σύζυγος σύντομα επιστρέφει στην παλιά ζωή του, έργο που εξακολουθεί να ανεβαίνει στη σκηνή και στην εποχή μας.
Lust for Life (άλμπουμ, Λάνα Ντελ Ρέι)

Το Lust For Life είναι το τέταρτο στούντιο άλμπουμ από την Αμερικανίδα τραγουδίστρια Λάνα Ντελ Ρέι. Κυκλοφόρησε στις 21 Ιουλίου 2017 από την Interscope Records, ενώ τη διανομή του στην Ευρώπη ανέλαβε η Polydor. Το άλμπουμ απέκτησε μια υποψηφιότητα στην κατηγορία "Best Pop Vocal Album" στα 60α Βραβεία Γκράμμι. Είναι η δεύτερή της υποψηφιότητα στην κατηγορία αυτή.

 Το πρώτο σίνγκλ, με τίτλο "Love" κυκλοφόρησε στις 18 Φεβρουαρίου 2017. Μια μέρα νωρίτερα ξεκίνησε η προώθησή του με αφίσες κολλημένες στο Λος Άντζελες και τελικά κυκλοφόρησε απρόσμενα τα μεσάνυχτα, εξαιτίας της διαρροής του στο διαδίκτυο. Ο επίσημος τίτλος του άλμπουμ ανακοινώθηκε στις 29 Μαρτίου 2017, όταν η Ντελ Ρέι κυκλοφόρησε ένα τρέιλερ για το δίσκο.Στις 18 Απριλίου, σε μια συνέντευξη με την Courtney Love για το Dazed, η Λάνα επιβεβαίωσε μια συνεργασία στο άλμπουμ με τον The Weeknd, η οποία θα ονομαζόταν "Lust For Life" και μια συνεργασία με τον Sean Lennon, με τίτλο "Tomorrow Never Came". Επίσης, δήλωσε ότι δούλεψε με τον Max Martin για το ομότιτλο τραγούδι και εμπνεύστηκε από τις "The Shangri-Las" (γυναικείο ποπ συγκρότημα της δεκαετίας του '60) για τον ήχο του δίσκου. Μια συνεργασία με την Stevie Nicks υπό τον τίτλο "Beautiful People, Beautiful Problems" επίσης επιβεβαιώθηκε οτι θα περιλαμβάνεται.Πράγματι, το ομότιτλο τραγούδι "Lust For Life", στο οποίο συμμετέχει ο Καναδός The Weeknd κυκλοφόρησε στις 17 Απριλίου ως δεύτερο σίνγκλ. Το εξώφυλλό του δημοσιεύθηκε στα μέσα κοινωνικής δικτύωσης από την ίδια στις 11 Απριλίου. Στις 12 Ιουλίου κυκλοφόρησαν δύο νέα προωθητικά σίνγκλ, το "Summer Bummer", στο οποίο συμμετέχουν οι A$AP Rocky και Playboi Carti και το "Groupie Love", στο οποίο επίσης συμμετέχει ο πρώτος. Ακολουθώντας μια σειρά αποσπασμάτων στο Instagram, τελικά έκαναν το ντεμπούτο τους στην εκπομπή "Beats 1" του Zane Lowe. Το Lust for Life διέρρευσε δύο μέρες πριν την κυκλοφορία του μέσω twitter, κάνοντας την καλλιτέχνιδα να σχολιάσει αρνητικά το γεγονός στα μέσα κοινωνικής δικτύωσης. Τελικά κυκλοφόρησε στις 21 Ιουλίου 2017. Στα μέσα Δεκεμβρίου του ίδιου έτους, κυκλοφόρησε ένα box set που περιελέμβανε το άλμπουμ σε CD, ένα βιβλίο και φωτογραφίες. Όσοι έκαναν προπαραγγελία λίγες μέρες πριν, λάμβαναν δωρεάν και ένα ψηφιακό αντίτυπο του άλμπουμ.
Σκάμπι

Στη μαγειρική, σκάμπι είναι όρος που χρησιμοποιείται εναλλακτικά για ένα είδος αστακού και μια μέθοδο παρασκευής θαλασσινών. Πολλά είδη αστακών είναι γνωστά με την ονομασία scampi. Από τα πιο κοινά είναι ο νορβηγικός αστακός (Nephrops norvegicus). Το εν λόγω θαλασσινό είναι περισσότερο γνωστό στην Ιρλανδία και στο Ηνωμένο Βασίλειο με την ονομασία Dublin Bay Prawn. Ο αντίστοιχος γαλλικός όρος είναι langoustine. Αποτελεί τον πληθυντικό του ιταλικού scampo, ωστόσο ο τύπος αυτός σπάνια χρησιμοποιείται στα αγγλικά. Το όνομα χρησιμοποιείται ελαφρά στην Ιταλία και σε άλλες χώρες όταν γίνεται αναφορά σε άλλα παρόμοια είδη, παρότι κάποιοι νόμοι για τις ονομασίες τροφίμων (όπως π.χ. στη Βρετανία) ορίζουν ως "scampi" το είδος Nephrops norvegicus. Η σαρκώδης ουρά του νορβηγικού αστακού μοιάζει περισσότερο σε γεύση και σε υφή με τον αστακό και την καραβίδα παρά με τη γαρίδα.

 Τόσο στο Ηνωμένο Βασίλειο όσο και στις ΗΠΑ η λέξη αναφέρεται στη μέθοδο παρασκευής παρά στο συστατικό. Οι μέθοδοι παρασκευής ποικίλλουν στις δύο χώρες. Έτσι, στο Ηνωμένο Βασίλειο, το "scampi" αναφέρεται σε ένα φαγητό με κρέας από ουρά θαλασσινού με επικάλυψη τριμμάτων ψωμιού ή κουρκούτι (ζύμη), καλοτηγανισμένο και συνοδευόμενο συχνά από τηγανιτές πατάτες, μπιζέλια και σάλτσα Tartar . Στο νότιο ημισφαίριο χρησιμοποιούνται άλλα είδη αστακού, όπως ο Metanephrops challengeri. Στις ΗΠΑ "scampi" ονομάζεται συχνά στους καταλόγους φαγητών η γαρίδα στην ιταλοαμερικανική κουζίνα. Ο ίδιος ο όρος "Scampi", είναι επίσης το όνομα ενός φαγητού με γαρίδα, που σερβίρεται με βούτυρο, σκόρδο και λευκό ξηρό κρασί. Συχνά συνοδεύεται από ψωμί ή και ως γαρνιτούρα σε μακαρονάδα. Άλλες φορές χρησιμοποιείται ο όρος "shrimp scampi" (γαρίδες σκάμπι) με άλλες ποικιλίες, όπως "σκάμπι κοτόπουλο" ("chicken scampi"). Alan Davidson, Mediterranean Seafood, 1972. ISBN 0-14-046174-4 Κανονισμοί για τις ονομασίες ψαριών στο Ηνωμένο Βασίλειο Αρχειοθετήθηκε 2007-06-26 στο Wayback Machine.
Έρολ Τσαρλς

'Ο Έρολ Τσαρλς (Cyril Errol Melchiades Charles, γεννημένος στις 10 Δεκεμβρίου 1942) είναι πολιτικός από την Αγία Λουκία, ο οποίος υπηρετεί ως υπηρεσιακός γενικός κυβερνήτης της Αγίας Λουκίας από τις 11 Νοεμβρίου 2021, μετά την παραίτηση του Σερ Νεβίλ Σίνακ.

 Ο Τσαρλς γεννήθηκε στις 10 Δεκεμβρίου 1942 στο Κάστρις, πρωτεύουσα της Αγίας Λουκίας . Φοίτησε στο Σχολείο Αρρένων St. Aloysius RC στο Κάστρις και αργότερα σπούδασε στο Κολέγιο Αγίας Μαρίας στην Αγία Λουκία. Στο Γούλσεϊ Χολ της Αγγλίας, ο Τσαρλς ολοκλήρωσε τις σπουδές του δι' αλληλογραφίας στα Αγγλικά, τα Μαθηματικά, την Ιστορία, τις Πολιτικές Επιστήμες (συμπεριλαμβανομένου του Συντάγματος του Ηνωμένου Βασιλείου). Ολοκλήρωσε ένα μάθημα στο νόμο περί φορολογίας εισοδήματος και ένα τρίμηνο εκπαιδευτικό σεμινάριο στην εξέταση λογαριασμών στο Τρινιντάντ και Τομπάγκο . Από το 1962 έως το 1992 ο Τσαρλς εργάστηκε στα ακόλουθα τμήματα της κυβέρνησης της Αγίας Λουκίας: Έκτακτος Υπάλληλος στο υπουργείο Οικονομικών των Γενικών Επιμελητηρίων Λογιστών. Κατώτερος Υπάλληλος, Επιθεωρητής Φορολογίας Εισοδήματος και αργότερα Ανώτερος Επιθεωρητής Φορολογίας Εισοδήματος στο Τμήμα Εσωτερικών Προσόδων. Ανώτερος Υπεύθυνος Αδειοδότησης στο υπουργείο Έργων Συγκοινωνιών, Μεταφορών και Κοινής Ωφέλειας. Από το 1993 έως το 2007 εργάστηκε ως διευθυντής Ανθρώπινου Δυναμικού και Νομικός Υπεύθυνος στην JQ Charles Limited. Το 2007 έγινε αυτοαπασχολούμενος και εργάστηκε ως Σύμβουλος Φορολογικής Διαχείρισης μέχρι το 2021. Η βασίλισσα της Αγίας Λουκίας Ελισάβετ Β΄, διόρισε τον Τσαρλς ως υπηρεσιακό Γενικό Κυβερνήτη της Αγίας Λουκίας μετά την παραίτηση του Σερ Νεβίλ Σίνακ. Ο Τσαρλς ορκίστηκε στο Κυβερνητικό Μέγαρο της Αγίας Λουκίας στις 11 Νοεμβρίου 2021. Ο Τσαρλς είναι Ρωμαιοκαθολικός και ομιλεί αγγλικά και γαλλικά κρεολικά. Είναι παντρεμένος με την Ανίσια Σάμιουελ.
Μίνθη

Η Μίνθη είναι βουνό της νοτιοδυτικής Πελοποννήσου με υψόμετρο 1.345 μέτρα με δεύτερη ψηλότερη κορυφή τη Βουνούκα (1221 μέτρα). Βρίσκεται στα κέντρο της πρώην επαρχίας Ολυμπίας. Στους πρόποδες του βουνού αυτού είναι χτισμένο το ομώνυμο χωριό.

 Το όνομα Μίνθη το βουνό το πήρε από τη νύμφη Μίνθη, κόρη του Κωκυτού. Σύμφωνα με τη μυθολογία. η Μίνθη ήταν όμορφη και γύριζε στους δρυμούς του βουνού αυτού. Εκεί την είδε κάποια μέρα ο Πλούτωνας, ο θεός του Αδη, την αγάπησε παράφορα και την έκαμε ερωμένη του.Η Περσεφόνη, η γυναίκα του όταν το αντιλήφθηκε αυτό παραπονέθηκε στη μάνα της την Δήμητρα, τη θεά της γεωργίας η οποία την μεταμόρφωσε εις "κηπαίαν" Μίνθη, ένα αρωματικό φυτό της οικογένειας των χειλανθών που φυτρώνει εδώ και χρησιμοποιείται στη φαρμακευτική.Ο περιηγητής Στράβωνας που πέρασε από την περιοχή το 175 μ.Χ αναφέρει τα εξής σε μετάφραση: Ανατολική του Πύλου είναι ένα βουνό με το όνομα Μίνθη, που ο μύθος λέει ότι ήταν παλλακίδα του Αδη και πατήθηκε από την κόρη, οπότε μεταβλήθηκε στη μίνθη του κήπου, αυτοί που λένε μερικοί δυόσμο". Ο Στράβωνας δίνει και άλλες πληροφορίες: Αναφέρει ότι στο βουνό αυτό υπήρχε ναός του Άδη, άλσος αφιερωμένο στη Δήμητρα και ιερό του Μακιστίου Ηρακλή. Οι αρχαιολόγοι μέχρι σήμερα δε μπόρεσαν να ανοίξουν την καρδιά της Μίνθης για να επαληθευτεί η μαρτυρία του περιηγητή. Στην κορυφή Βουνούκα έχουν ανακαλυφθεί τα θεμέλια ενός κτίσματος διαστάσεων 8x8 μέτρων που εικάζεται ότι πρόκειται για μεγάλο βωμό ή Ιερό των προιστορικών χρόνων.Στήν κορυφή Χρυσούλι (1000 μ.) βρισκεται το κάστρο του Αράκλοβου. Πεζοπορία στη Μίνθη Άλβαινα Ολυμπίας
Νιτρώδης μεθυλεστέρας

Ο νιτρώδης μεθυλεστέρας (αγγλικά: methyl nitrite) είναι οργανική χημική ένωση, που περιέχει άνθρακα, υδρογόνο, άζωτο και οξυγόνο, με μοριακό τύπο CH3NΟ2. Στις κανονικές συνθήκες περιβάλλοντος, είναι ένα αέριο. Χημικά, αποτελεί τον απλούστερο εστέρα του νιτρώδους οξέος.

 Σε θερμοκρασία δωματίου, ο νιτρικός μεθυλεστέρας υπάρχει ως ένα μίγμα και των cis- και trans- συμορφών. Η cis συμορφή είναι κατά 3,13 kJ mol-1 πιο σταθερή από την trans συμορφή, με ενεργειακό φράγμα περιστροφής του 45,3 kJ mol-1. Οι cis- και trans- δομές έχουν επίσης προσδιοριστεί με φασματοσκοπία μικροκυμάτων (δείτε παρακάτω τις εξωτερικές συνδέσεις). Ο νιτρώδης μεθυλεστέρας μπορεί να παραχθεί με αντίδραση νιτρώδους αργύρου (AgNO2) και ιωδομεθάνιου (CH3I). Ο νιτρώδης άργυρος υπάρχει σε μορφή υδατικού διαλύματος, στο οποίο συνυπάρχουν κατιόντα Ag+ και ανιόντα NO2-. Ένα από τα μονήρη ηλεκτρονιακά ζεύγη ενός ατόμου οξυγόνου του νιτρώδους ανιόντος προσβάλλει τη μεθυλομάδα του ιωδομεθανίου, απελευθερώνοντας ανιόντα I- στο διάλυμα. Αντίθετα από τον ευδιάλυτο στο νερό νιτρώδη άργυρο, ο ιωδιούχος άργυρος (AgI), που σχηματίζεται μετά την αντίδραση, είναι πολύ δυσδιάλυτη στο νερό ένωση, οπότε καθιζάνει ως κίτρινο στερεό. Σημειώστε, όμως, ότι επειδή το άζωτο είναι καλύτερο πυρηνόφιλο από το οξυγόνο, οπότε, αν γίνει αντίδραση μέσω του μηχανισμού SΝ2, το κύριο προϊόν της παραπάνω αντίδρασης θα είναι το νιτρομεθάνιο (CH3NO2). ΄Ετσι, αν χρησιμοποιηθούν διαλύματα νιτρώδους νατρίου (NaNO2) ή νιτρώδους καλίου (KNO2) για να αντιδράσουν με το ιωδομεθάνιο, το κύριο προϊόν θα είναι νιτρομεθάνιο, με το νιτρώδη μεθυλεστέρα ως δευτερεύον υποπροϊόν. Ωστόσο, η παρουσία του κατιόντος αργύρου στο διάλυμα σταθεροποιεί τον ενδιάμεσο σχηματισμό καρβοκατιόντος (CH3+), αυξάνοντας έτσι την απόδοση σε νιτρώδη μεθυλεστέρα. Σε κάθε περίπτωση, και τα δυο ισομερή σχηματίζονται: Η ύπαρξη και των δυο αερίων ισομερών στο μείγμα της αντίδρασης αποδεικνύεται και με φασματοσκοπία υπερύθρου και με φασματοσκοπία μικροκυμάτων. Ο νιτρώδης μεθυλεστέρας είναι ένα παραπροϊόν της καύσης αμόλυβδης βενζίνης και ίσως αυτό να αποτελεί μια από τις αιτίες μείωσης του αριθμού των εντόμων, και κατά συνέπεια και των σπουργιτών και άλλων ωδικών πτηνών στην Ευρώπη. Νιτρομεθάνιο Οργανική χημεία Πυρηνόφιλη υποκατάσταση Γ. Βάρβογλη, Ν. Αλεξάνδρου, Οργανική Χημεία, Αθήνα 1972 Α. Βάρβογλη, «Χημεία Οργανικών Ενώσεων», παρατηρητής, Θεσσαλονίκη 1991 SCHAUM'S OUTLINE SERIES, Οργανική Χημεία, Μτφ. Α. Βάρβογλη, 1999 Ασκήσεις και προβλήματα Οργανικής Χημείας Ν. Α. Πετάση 1982 WebBook page for CH3NO2 Determination of cis and trans structures of methyl nitrite by microwave spectroscopy.
Κυβέρνηση Κυριάκου Μητσοτάκη 2023

Η κυβέρνηση του Κυριάκου Μητσοτάκη του 2023 είναι κυβέρνηση πλειοψηφίας, η οποία προέκυψε μετά τις βουλευτικές εκλογές του Ιουνίου 2023, κατά τις οποίες η Νέα Δημοκρατία αναδείχθηκε πρώτο κόμμα με ποσοστό 40,56% λαμβάνοντας συνολικά 158 έδρες. Ο πρόεδρος της Νέας Δημοκρατίας Κυριάκος Μητσοτάκης μετέβη την Δευτέρα 26 Ιουνίου, στην Πρόεδρο της Ελληνικής Δημοκρατίας, Κατερίνα Σακελλαροπούλου, όπου και έλαβε την εντολή σχηματισμού κυβέρνησης και κατόπιν ορκίστηκε για δεύτερη φορά Πρωθυπουργός της Ελληνικής Δημοκρατίας.Η θητεία της πρώτης κυβέρνησης Μητσοτάκη διήρκησε από τον Ιούλιο 2019 έως τον Μάιο 2023, οπότε και η υπηρεσιακή κυβέρνηση του Ιωάννη Σαρμά ανέλαβε καθήκοντα για τη διεξαγωγή των δεύτερων εκλογών.

 Η ορκωμοσία της πραγματοποιήθηκε στις 27 Ιουνίου. Η κυβέρνηση, όπως αυτή διαρθρώθηκε και ανακοινώθηκε στις 26 Ιουνίου, αποτελείται από 20 υπουργεία και 64 μέλη, εκ των οποίων οι 23 είναι υπουργοί, οι 4 είναι αναπληρωτές υπουργοί και οι 35 είναι υφυπουργοί. Από τα μέλη του υπουργικού συμβουλίου 18 είναι εξωκοινοβουλευτικά πρόσωπα. Όσον αφορά την εκπροσώπηση των φύλων στη κυβέρνηση 15 υπουργοί και υφυπουργοί είναι γυναίκες (25%). Μεταβολές Στις 28 Ιουλίου 2023, ο Νότης Μηταράκης, Υπουργός Προστασίας του Πολίτη, υποβάλλει την παραίτησή του, αφού εθεάθη σε διακοπές στην Πάρο ενώ η χώρα εν μέσω εθνικής κρίσης. Αντικαταστάθηκε από τον Γιάννη Οικονόμου, τέως αναπληρωτή υπουργό Αθλητισμού. Με τη σειρά του, τον διαδέχθηκε ο Γιάννης Βρούτσης Στις 11 Σεπτεμβρίου 2023 παραιτήθηκε ο Μιλτιάδης Βαρβιτσιώτης από το Υπουργείο Ναυτιλίας και Νησιωτικής Πολιτικής, μετά από την ανθρωποκτονία του Αντώνη Καρυώτη από το πλήρωμα του Blue Horizon της Blue Star στον Πειραιά. Αντικαταστάθηκε από τον Χρήστο Στυλιανίδη. Στις 5 Ιουλίου 2023 εξεδόθη η Πράξη Νομοθετικού Περιεχομένου που προβλέπει τη σύμπραξη του Πυροσβεστικού Σώματος, των Ενόπλων Δυνάμεων και του ΕΚΑΒ για την ενίσχυση του τελευταίου. Με την ΚΥΑ 117/2023 - ΦΕΚ Β 4524/13.07.2023, τροποποιείται ο αρχικός νόμος 4622/2019 για το Επιτελικό Κράτος. Στις 29 Ιουλίου 2023, δημοσιεύθηκε σε ΦΕΚ το Νομοσχέδιο του Υπουργείου Εθνικής Οικονομίας και Οικονομικών που μεταξύ άλλων, προβλέπει αυξήσεις στους μισθούς των Δημοσίων Υπαλλήλων. Με τον ν.5044/2023 - ΦΕΚ 135/Α/28-7-2023, ήρθησαν όλοι οι περιορισμοί για τη συμμετοχή της ομογένειας στην εκλογική δαδικασία.
Φρανς Τσαγκάρης

Ο Φρανς Τσαγκάρης του Λουκά (Λαμία, 24 Ιουνίου 1937 - Λαμία, 18 Αυγούστου 2013) ήταν Έλληνας γιατρός, ο οποίος υπηρέτησε ως βουλευτής στη Φθιώτιδα από το 1989 ως το 1993 με τη Νέα Δημοκρατία. Μεταξύ άλλων, διετέλεσε αντιπρόεδρος του Ιατρικού Συλλόγου Φθιώτιδας.

 Ήταν ο δευτερότοκος γιος του μαιευτήρα και ιδρυτή της ομώνυμης Κλινικής Τσαγκάρη στη Λαμία, Λουκά Χρ. Τσαγκάρη, από τη Μάκρη Φθιώτιδος. Ακολούθησε σπουδές Ιατρικής στο Κίελο της Γερμανίας και ειδικεύτηκε στη μαιευτική-γυναικολογία. Σε ηλικία 27 ετών έλαβε διδακτορικό δίπλωμα. Έναν χρόνο μετά επέστρεψε στην Ελλάδα και εργάστηκε μαζί με τον αδερφό του σε ιδιωτική κλινική στη γενέτειρά του. Στις δημοτικές εκλογές του 1986 εξελέγη δημοτικός σύμβουλος και ήταν πρώτος σε ψήφους. Εξελέγη για πρώτη φορά στις εκλογές του Ιουνίου του 1989 και επανεξελέγη σε εκείνες του Νοεμβρίου τον ίδιο χρόνο. Ακολούθησε και νέα εκλογική νίκη του, στις εκλογές του 1990. Η κοινοβουλευτική του θητεία τερματίστηκε το Σεπτέμβριο του 1993. Το 2000 διαγνώστηκε με καρκίνο, ασθένεια από την οποία πέθανε τον Αύγουστο του 2013.
Κύπελλο Ελλάδας πετοσφαίρισης ανδρών 1984-1985

Κύπελλο Ελλάδας πετοσφαίρισης ανδρών 1984−1985. Κυπελλούχος Ελλάδας στην πετοσφαίριση για το 1985 αναδείχθηκε ο Παναθηναϊκός για δεύτερη συνεχόμενη περίοδο επικρατώντας στον τελικό με 3−0 του Ολυμπιακού Πειραιώς, πετυχαίνοντας έτσι το νταμπλ.

 Οι προημιτελικοί διεξήχθησαν στις 5 Ιουνίου 1985. Στους ημιτελικούς έγιναν διπλές συναντήσεις. 8 Ιουνίου 1985 12 Ιουνίου 1985 Ο τελικός διεξήχθη στις 14 Ιουνίου 1985 στον Πειραιά, στο Σ.Ε.Φ.. Ο Παναθηναϊκός επεκράτησε με 3−0 του Ολυμπιακού Πειραιώς και κατέκτησε το 3ο κύπελλο στην ιστορία του. Διαιτητές: Ράσσης, Πλατσής Συνθέσεις: Παναθηναϊκός (Μπαντόρα): Ανδρεόπουλος, Μαλουσάρης, Γαλάκος, Τεντζέρης, Κολιόπουλος, Καζάζης Στ. / Τζεβελεκίδης, Πρωτοψάλτης. Δεν έπαιξαν: Καραμαρούδης, Αλεξίου, Τσιγαρίδας, Διαμαντόπουλος. Ολυμπιακός Πειραιώς (Ρόμπεφ): Ηλιόπουλος, Πολύζος, Δωριάδης, Γκουντάκος, Φάκας, Τριανταφυλλίδης / Αγγελίδης, Μητρόπουλος. Όλοι οι τελικοί του Κυπέλλου Ανδρών έως το 2019 www.volleynews.gr Αρχειοθετήθηκε 2023-03-09 στο Wayback Machine. Κύπελλο Ελλάδας Ανδρών 1985 greekvolley.eu Αρχειοθετήθηκε 2021-01-04 στο Wayback Machine. Αθλητική Ηχώ, Ιστορικό αρχείο 1945-2007 Προημιτελικοί: Αθλ. Ηχώ 6 Ιουνίου 1985 σελίδα 6 Ημιτελικοί - 1οι αγώνες: Αθλ. Ηχώ 10 Ιουνίου 1985 σελίδα 2 Ημιτελικοί - 2οι αγώνες: Αθλ. Ηχώ 13 Ιουνίου 1985 σελίδα 6 Τελικός: Αθλ. Ηχώ 15 Ιουνίου 1985 σελίδα 4
Bowling for Soup

Οι Bowling for Soup είναι πανκ συγκρότημα από το Τέξας που δημιουργήθηκε το 1994. Το συγκρότημα είναι γνωστό από τα hit singles του Girl all the bad guys want, Almost και High school never ends. Έχουν βγάλει 7 studio albums και 1 live album, ενώ συνολικά έχουν πουλήσει πάνω από 2.000.000 δίσκους παγκόσμια.

 Οι Bowling for soup έγιναν γνωστοί από το 2ο τους άλμπουμ με όνομα Drunk enough to Dance και πιο συγκεκριμένα με το τραγούδι τους Girl all the bad guys want, αφού με αυτό κέρδισαν το 2003 ένα Grammy Award. Η επιτυχία τους συνεχίστηκε το 2004 με το άλμπουμ τους A hangover you don't deserve που έγινε χρυσός στις Η.Π.Α. και πούλησε γύρω στους 800.000 δίσκους παγκοσμίως. Από το άλμπουμ ξεχώρισαν τα singles Almost και 1985. Το 2006, κυκλοφόρησαν το άλμπουμ The Great Burrito Excortion Case. Είχαν δηλώσει πως θα ονομαζόταν All My Rowdy Friends Are Still Intoxicated ή We're Not Fat, We Just Have Small Heads, άλλα τελικά επέλεξαν τον τίτλο The Great Burrito Excortion Case. Το άλμπουμ έφτασε στην θέση 88 στα BillBoard Top 200 Albums. Το τραγούδι High School never Ends έκανε μεγάλη επιτυχία στις Η.Π.Α. και ανέβηκε στην θέση 40 στα βρετανικά charts. Το 2008 έβγαλαν το live album με το όνομα Bowling for soup: Live and very attractive, το οποίο έχει τραγούδια σε live εκτελέσεις από τα 6 αλμπουμ τους. Το 2009 έβγαλαν το άλμπουμ Sorry For Partyin. Τα singles My Wena και No hablo Ingles σημείωσαν μεγάλη επιτυχία, ενώ το άλμπουμ τους έφτασε στην θέση 47 στα USA Rock Albums.
Μάργκοτ Χόνεκερ

Η Μάργκοτ Χόνεκερ (γενν. Φάιστ), (Margot Honecker, 17 Απριλίου 1927 - 6 Μαΐου 2016) ήταν από το 1963 ως το 1989 Υπουργός Παιδείας της Λαοκρατικής Δημοκρατίας της Γερμανίας (ΛΔΓ).

 Ήταν η τρίτη σύζυγος του Έριχ Χόνεκερ. Μετά τη διάλυση της ΛΔΓ, διέφυγε μαζί με τον σύζυγό της αρχικά στη Μόσχα και το 1992 της χορήγησε άσυλο η κινεζική κυβέρνηση. Έμεινε μέχρι τον θάνατό της σε ένα προάστιο του Σαντιάγο της Χιλής. Το 1963, η Χόνεκερ έγινε Υπουργός Λαϊκής Παιδείας (γερμανικά: Volksbildungsministerin‎), μετά από μια περίοδο κατοχής του αξιώματος ως Aναπληρώτριας Yπουργού. Στις 25 Φεβρουαρίου του 1965 εισήγαγε τον νόμο που έκανε "το ενιαίο σοσιαλιστικό εκπαιδευτικό σύστημα" πρότυπο σε όλα τα σχολεία, κολλέγια και πανεπιστήμια στην Ανατολική Γερμανία.Το 1978, η Χόνεκερ εισήγαγε, παρά την αντίθεση των εκκλησιών και πολλών γονέων, στρατιωτικά μαθήματα (γερμανικά: Wehrkunde‎) για τους μαθητές της 9ης και της 10ης τάξης του Λυκείου (περιελάμβαναν εξάσκηση με όπλα όπως ZU-23-2 και KK-MPi). Η θητεία της διήρκεσε μέχρι τις αρχές του Νοεμβρίου του 1989.Φέρεται ότι ήταν, χωρίς να έχει αποδειχτεί ποτέ, υπεύθυνη για την απαγωγή και αναγκαστική υιοθεσία παιδιών φυλακισμένων διαφωνούντων ή ανθρώπων που προσπάθησαν να εγκαταλείψουν τη ΛΔΓ, και θεωρείται ότι έχει "αφήσει τη στυγνή κληρονομιά χωρισμένων οικογενειών". Η Χόνεκερ αρνήθηκε τις καταγγελίες ότι διηύθυνε πρόγραμμα επιβολής υιοθεσιών: "Δεν υπήρξε". Επίσης, εγκαθίδρυσε ιδρύματα-προσωμοιώσεις φυλακών για παιδιά, συμπεριλαμβανομένου ενός στρατοπέδου στο Τοργκάου που είναι γνωστό ως "στρατόπεδο συγκέντρωσης Μάργκοτ".Το 1990, απαγγέλθηκαν κατηγορίες εναντίον της Χόνεκερ ως Υπουργού Παιδείας. Αυτές περιελάμβαναν κατηγορίες ότι είχε οργανώσει συλλήψεις με πολιτικό κίνητρο, είχε χωρίσει τα παιδιά, παρά τη θέλησή τους, από τους γονείς τους και έκανε υποχρεωτικές τις υιοθεσίες παιδιών ατόμων που κρίθηκαν αναξιόπιστα από το κράτος. Η Μάργκοτ Χόνεκερ πέθανε στο Σαντιάγο στις 6 Μαΐου του 2016 σε ηλικία 89 ετών. Για τον θάνατό της, ο Oυμπέρτους Κνάμπε, διευθυντής του Μνημείου Hohenschönhausen του Βερολίνου, είπε ότι "ποτέ της δεν αντιμετώπισε κριτικά όσα είχε κάνει. Μέχρι τον θάνατό της ήταν μια δυσάρεστη, πεισματάρα γυναικα." Η κηδεία της περιγράφηκε από τα γερμανικά μέσα ως "παράξενη" και ότι χαρακτηρίστηκε από "αμετανόητους" κομμουνιστές με σημαίες της Ανατολικής Γερμανίας. Ο Ρόλαντ Γιαν, Ομοσπονδιακός Επίτροπος για τα Αρχεία της Στάζι, της άσκησε κριτική.
Το νησί του Πασχάλη (ταινία)

Το Νησί του Πασχάλη (πρωτότυπος τίτλος: Pascali΄s Island) είναι κινηματογραφική ταινία (δράμα) που η υπόθεσή της εξελίσσεται κατά τη διάρκεια της τουρκοκρατίας σε ένα ελληνικό νησί του Αιγαίου περίπου το 1908, βασισμένο στο ομώνυμο βιβλίο του Ανσγουόρθ Μπάρυ. Η ταινία προβλήθηκε το 1988 στο Φεστιβάλ των Κανών.

 Ο Πασχάλης κάτοικος του νησιού της Σύμης δίδει πληροφορίες στις τουρκικές αρχές σχετικά με ύποπτες κινήσεις που συμβαίνουν στο νησί φυσικά με το αζημίωτο. Όταν καταφθάνει στο νησί ένας Άγγλος αρχαιολόγος και μια ζωγράφος διαπραγματεύονται έναντι αδράς αμοιβής τη διευκόλυνσή τους για την εύρεση ενός αγάλματος. Επειδή όμως τα χρήματα αργούν να εμβασθούν καταδίδει στις τουρκικές αρχές τον τόπο και την ημερομηνία της ανασκαφής και της ανέλκυσης του αγάλματος με αποτέλεσμα να σκοτωθεί ο Άγγλος αρχαιολόγος. Όταν όμως επιστρέφει στο σπίτι του ανοίγοντας την εξώπορτα του σπιτιού του βρίσκει τα χαρτονομίσματα που του είχε υποσχεθεί ο Άγγλος αρχαιολόγος. Το νησί του Πασχάλη στην IMDb (Αγγλικά)
Ξαβιέ της Πάρμας

Ο Ξαβιέ, γαλλ. Xavier, ισπαν. Javier (25 Μαΐου 1889 - 7 Μαΐου 1977) από τον Οίκο των Βουρβόνων-Πάρμας ήταν δούκας της Πάρμας & Πλακεντίας (1974-77) και αρχηγός των Καρλιστών στην Ισπανία.

 Ήταν ο πέμπτος (επιζών) γιος του Ροβέρτου δούκα της Πάρμας & Πλακεντίας και της Μαρίας-Πίας των Βουρβόνων-Δύο Σικελιών, κόρης του Φερδινάνδου Β΄ των Δύο Σικελιών. Το 1927 νυμφεύτηκε τη Μαγδαληνή των Βουρβόνων-Μπυσέ, κόρη του Γεωργίου κόμη του Λιγιέρ. Ο Γεώργιος ήταν απόγονος νόθου τέκνου του Λουδοβίκου των Βουρβόνων επισκόπου της Λιέγης. Ο Ξαβιέ είχε τέκνα: Μαρία-Φραγκίσκη γενν. 1928, παντρεύτηκε τον Εδουάρδο πρίγκιπα του Λόμπκοβιτς. Κάρολος-Ούγος 1930-2010, τιτουλάριος δούκας της Πάρμας, επικεφαλής του Οίκο του. Μαρία-Τερέζα 1933-2020. Καικιλία γενν. 1935. Μαρία δε λας Νιέβες γενν. 1937. Σίξτος-Ερρίκος γενν. 1940.